[image: logo-Kysucke_kulturne_stredisko_v_Cadci][image: zsk_logo_farba_na_sirku]
PROPOZÍCIE 
TAJOMSTVO ATRAMENTU
1. ročník regionálnej literárna súťaže neprofesionálnej literárnej tvorby

1. Všeobecná charakteristika
1.1. Charakteristika súťaže
1.1.1. Tajomstvo atramentu je regionálna súťaž literárnej tvorby poézie a prózy žiakov 2. stupňa ZŠ, žiakov literárno – dramatických odborov ZUŠ, študentov SŠ a verejnosť.
1.1.2. Súťaž je určená autorom a autorkám od 15 rokov. 
1.1.3. Súťaž nie je tematicky zameraná ani vymedzená.
1.1.4. Súťaž sa koná každý rok

1.2. Cieľ súťaže
1.2.1. Hlavným cieľom súťaže je prezentovať a konfrontovať umeleckú úroveň zapojených autorov a autoriek a zároveň ich odborne usmerniť v záujmovej umeleckej činnosti v oblasti literatúry a písaného slova. 
1.2.2. Vzdelávanie a motivácia neprofesionálnych autorov a autoriek v oblasti literárnej tvorby, ich umelecký rast a nadobúdanie schopností a skúseností na realizáciu umeleckej tvorby v oblasti literatúry a písaného slova.
1.2.3. Zvyšovať odbornú a umeleckú úroveň autorov a autoriek prostredníctvom vzdelávacej aktivity.
1.2.4. Vytvárať priestor na získavanie skúseností a kontaktov v oblasti neprofesionálnej literárnej tvorby

1.3. Riadenie súťaže
1.3.1. Vyhlasovateľom súťaže je Kysucké kultúrne stredisko v Čadci, organizácia v zriaďovateľskej pôsobnosti Žilinského samosprávneho kraja.
1.3.2. Spoluorganizátorom je Kysucká knižnica v Čadci
1.3.3. Partnermi sú Žilinský samosprávny kraj a mesto Čadca. 

1.4. Súťažné kategórie
1.4.1. POÉZIA
a) od 15 do 25 rokov
b) od 26 do 45 rokov
c) nad 45 rokov
1.4.2.  PRÓZA
a) od 15 do 25 rokov
b) od 26 do 45 rokov
c) nad 45 rokov
Súťažiaci sa prihlasuje do kategórie podľa veku, ktorý dosiahol, resp. dosiahne v kalendárnom roku 2023.






2. Podmienky pre súťažiacich
2.1. Prihlasovanie
2.1.1. Do súťaže sa môžu prihlásiť záujemcovia z regiónu Kysúc s textom, ktorý ešte nebol zverejnený, publikovaný /knižne, v médiách, na internete, v iných literárnych súťažiach a v zborníkoch/.
2.1.2. Súťažný text musí byť v slovenskom jazyku.
2.1.2. Súťaž je neanonymná a nie je tematicky zameraná a vymedzená.
2.1.3. Záujemca o účasť v literárnej súťaži musí vyplniť prihlášku /viď príloha: propozície/ a spoločne so súťažným textom ju zaslať na adresu uvedenú v bode VI. TERMÍNY A KONTAKTY
2.1.4. Autor môže do súťaže zaslať len jeden prozaický útvar v rozsahu maximálne 10 normostrán a maximálne tri poetické útvary v rozsahu maximálne 10 normostrán /formát A4, Times New Roman, veľkosť písma 12, 1,5 riadkovanie/
2.1.5. Prihláška do  súťaže a súťažné práce sa zasielajú v elektronickej verzii /formát.doc, .docx/, poštou alebo osobne na adresu uvedenú v bode VI. TERMÍNY A KONTAKT
2.1.6. súťažný text nesmie obsahovať údaje o autorovi /všetky potrebné informácie o autorovi budú uvedené v prihláške súťaže/

3. Hodnotenie súťaže
3.1. Porota
3.1.1. Súťažné autorské práce v regionálnom kole hodnotí odborná porota vymenovaná riaditeľkou Kysuckého kultúrneho strediska v Čadci.
3.1.2. Porotu tvoria 3 členovia
3.1.3. Člen odbornej poroty nesmie byť v konflikte záujmov, t.j. v porote nemá pôsobiť porotca, ktorý autora pripravoval, alebo je so súťažiacim v blízkom príbuzenskom vzťahu. 
3.2. Hodnotenie súťaže
3.2.1. Súťažné práce hodnotí odborná porota anonymne. 
3.2.2. Porota hodnotí jednotlivé práce na základe súťažných kritérií bodovaním na škále 1 až 5 bodov. Maximálny počet bodov od jedného porotcu je 25.
3.2.3. Porota určí  1., 2. a 3. miesto v každej vekovej kategórii jednotlivých žánrov POÉZIA a PRÓZA.
3.2.3. Ak súťažné práce nedosiahnu požadovanú úroveň, porota má právo niektoré miesto neudeliť.
3.3. Kritéria súťaže
3.3.1. Originalita témy, celkové spracovanie textu v kontexte iných súťažných textov.
3.3.2. Kreativita – variabilnosť textu, zaujímavé uhly spracovania námetu, hravosť, jedinečnosť vyznenia.
3.3.3. Štylistika – funkčnosť použitých prostriedkov v texte
3.3.4. Práca s jazykom – autorova jedinečnosť pri výbere slov, ich kombinovanie a spôsob, akým autor sprostredkúva svoje myšlienky, obrazy, pocity.
3.3.5. Emocionálna čitateľská stopa – kvalita emócií a prežívanie zo strany čitateľa, prítomnosť atmosféry, prípadne ich absencia. 
3.4. Ocenenia
3.4.1. Vecné ceny a diplomy.
3.4.2.  Zverejnenie oceneného textu v regionálnych printových novinách MY Kysucké noviny, MY KYSUCE.
3.5. Kontakt
3.5.1. Adresy na zaslanie súťažného textu a prihlášky: 
miroslava.bohacikova@vuczilina.sk,  tel.č.: 041/4331253
Kysucké kultúrne stredisko v Čadci, 17. Novembra 1258, 022 01 Čadca

4. Termíny
4.1. Vyhlásenie súťaže: 31. október 2023
4.2. Uzávierka súťaže: 31. máj 2024
4.3. Vyhlásenie výsledkov: 13. september 2024 o 14.00 hod. v Kysuckej knižnici v Čadci
Bližšie informácie: Mgr. Miroslava Boháčiková, tel.: 041/433 12 51, e-mail: miroslava.bohacikova@vuczilina.sk, www.kulturnekysuce.sk

5. Záverečné ustanovenia
5.1. Súťaž nie je realizovaná s cieľom dosiahnuť zisk.
5.2. V dôsledku nesplnenia akýchkoľvek podmienok uvedených v propozíciách nemusí byť súťažiaci/a prijatý/á do súťaže alebo môže byť zo súťaže vyradený/á. 
5.3. Súťažiaci/a môže byť zo súťaže vyradený/á aj v prípade, že sa v jeho texte nachádzajú nenávistné prejavy voči akejkoľvek menšine či skupine ľudí, neslúžiace umeleckému zámeru textu.
5.4. Súťažiaci/a prihlásením do súťaže vyhlasuje, že jeho súťažné dielo má vysporiadané všetky práva viažuce sa k tomuto dielu, najmä autorské práva, a nezasahuje do práv a právom chránených záujmov tretích osôb.
5.5. Súťažiaci/a prihlásením do súťaže vyhlasuje, že berie na vedomie, že vyhlasovateľ súťaže:
5.5.1. vyhotovením a/alebo použitím fotodokumentácie a/alebo video dokumentácie z priebehu podujatia nijakým spôsobom nezasahuje do práv súťažiaceho na ochranu osobnosti, ustanovených §11 zákona č. 40/1964 Zb. Občianskeho zákonníka (ďalej len OZ),
5.5.2. obrazové snímky oceneného súťažiaceho budú vyhotovené a budú slúžiť ako súčasť fotodokumentácie a/alebo video dokumentácie podľa predchádzajúceho bodu použité primeraným spôsobom len na umelecké účely a tlačové správy a z uvedeného dôvodu, v súlade s § 12 ods. 3 OZ, súhlas dotknutej osoby nebol potrebný.
5.5.3. Použitie obrazových snímok a podobizní oceneného podľa predchádzajúceho bodu nie je v rozpore s jeho oprávnenými záujmami.
5.6. Súťažiaci prihlásením do súťaže udeľuje Kysuckému kultúrnemu stredisku v Čadci bezodplatný súhlas na použitie:
5.6.1 súťažných diel v zmysle § 19 a nasl. zákona č. 185/2015 Z. z. Autorský zákon, a to najmä na vyhotovenie rozmnoženiny diela, zaradenia diela do databázy a uvedenie diela na verejnosti v rámci realizácie aktivít na účely šírenia osvetovej činnosti v pôsobnosti organizátorov súťaže,
5.6.2. svojho umeleckého výkonu v súvislosti s prednesom svojho autorského súťažného diela, aj, avšak nielen podľa ods. 7.5, v zmysle § 97 ods. 3 Autorského zákona, a to najmä na vyhotovenie originálu i rozmnoženiny záznamu umeleckého výkonu, verejný prenos umeleckého výkonu a sprístupňovanie záznamu umeleckého výkonu verejnosti, na účely šírenia osvetovej činnosti v pôsobnosti organizátorov súťaže. Súťažiaci zároveň súhlasí s použitím svojej podobizne na propagačné účely.
5.7.Osobné údaje súťažiaceho budú vyhlasovateľom spracúvané v zmysle Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „Nariadenie“). Súťažiaci vyhlasuje, že mu boli poskytnuté všetky relevantné informácie o spracúvaní jeho osobných údajov. 

